ফাদার দ্যতিয়েন নামটি শুনলেই চোখের সামনে ভেসে ওঠে শুভ্রবসনে শরীরমোড়া একজন মানুষ, যাঁর জীবনবোধের একাংশকে আচ্ছন্ন করে রাখে গির্জার শান্ত সমাহিত পরিবেশ। আমরা, যাঁরা ভিক্তর হুগোর লেখা ল্যে মিজেরাব্ল পড়েছি অনুবাদে বা মূলে, সেখানে পেয়েছি শান্ত, সৌম, স্থিতধী একজন যাজকের ছবি। দ্যতিয়েন সাহেবকে সেরূপে ভেবে নিতে পারলেই কল্পনা অন্তত একটা ভিত্তিভূমি পেয়ে যায়। ল্যে মিজেরাব্ল বইটির নামোল্লেখের বিশেষ কারণ উপন্যাসটি যে-ভাষায় রচিত, সেই ফরাসিভাষী মানুষ হলেন ফাদার পল দ্যতিয়েন। তিনি বেলজিয়ামের ফরাসিভাষী মানুষ। এটুকু তাঁর অবস্থানগত পরিচয়ের দ্যোতক, কিন্তু সৃষ্টিশীলতার দিক থেকে তিনি বাংলা গদ্যসাহিত্যের অভিনব স্রষ্টা। অভিনব রচনা আঙ্গিকে বাংলা গদ্যে স্থাপনা করেছেন নতুন আভরণ।